|  |  |
| --- | --- |
|  | **LIITE 1**  **PÄÄTÖS**  **ROIDno-2025-75** |
|  |

1. **asia**

Päätös maastoliikennelain (1710/1995) 30 §:n mukaisesta lupahakemuksesta, joka koskee jääradalla tapahtuvaa ajoharjoittelu- ja ajokoulutustoimintaa.

1. **luvan hakija**

Ari Petteri Kuusela, Ylisimo

Yhteyshenkilö: Ari Kuusela

1. **luvan hakemisen peruste**

Maastoliikennelain (1710/1995) 30 §:n mukaan moottorikäyttöisillä ajoneuvoilla tapahtuvaan kilpailujen ja harjoitusten toistuvaan tai pysyvään järjestämiseen samassa maastossa on oltava kunnan ympäristönsuojeluviranomaisen lupa.

1. **lupaviranomaisen toimivalta**

Rovaniemen kaupungin hallinto- ja johtosäännön mukaan kunnan ympäristön- suojeluviranomaisena toimii ympäristölautakunta. Ympäristölautakunnan 31.1.2019 § 7 tekemän delegointipäätöksen mukaan maastoliikennelain mukaisen kilpailuja ja harjoituksia koskevan lupa-asian ratkaisee ympäristötarkastaja.

1. **toiminnan kuvaus**

Ari Kuusela on hakenut maastoliikennelain 30 §:n mukaista lupaa tilan 683-404-52-18 maa- ja vesialueella tapahtuvalle ajoharjoittelu- ja ajokoulutustoiminnalle. Kyseessä on aiemmin harjoitetun toiminnan jatkaminen. Alueelle on myönnetty aikaisempiakin lupia.

Hakemuksessa esitetty toiminta-aika ajoharjoitteluun on vuosittain jääolosuhteiden salliessa 1.1. – 20.4. välisenä aikana. Toimintaa järjestetään asiakastilanteen mukaan arviolta 15-20 pv kaudessa. Toiminta-ajat ovat arkisin klo 10 – 16 ja viikonloppuisin klo 10-15.

Toiminta tapahtuu kokonaan tilan 52-18 alueella. Käyttöalueet rajataan keiloilla, aurausvalleilla ja suluilla. Kulku Rovaniemi - Ranua tieltä rata-alueelle tapahtuu kiinteistölle 52-18 liittymän kautta.

Ajotapahtumat sisältävät ajoneuvon käsittelyä vaihtelevissa mutkayhdistelmissä siten, että ajoneuvot ovat liikkeessä jatkuvasti. Alueella harjoittelee samanaikaisesti 2–8 ajoneuvoa. Toiminta käsittää ajoneuvon jarrutus- ja käsittelyharjoituksia keiloin osoitettuja reittejä sekä aurattuja ratoja pitkin. Ratojen pituus on yhteensä n. 4 km. Alueelle tehdään ratoja maa- sekä vesialueelle. Kaikki osallistujat saavat käyttöönsä lain vaatiman turvavarustuksen. Ajoneuvoja käytetään ainoastaan turvavyöt ja muut turvavarusteet kytkettyinä.

Moottorivaurion yhteydessä tapahtuneet öljyt ja polttoaineet imeytetään kemiallisesti tai turpeella, joka toimitetaan jäteyrittäjälle edelleenkäsittelyä varten. Imeyttämis- materiaalia sijoitetaan eri puolille toiminta-aluetta.

Ajokalusto vastaa tieliikenteeseen hyväksyttyjä ajoneuvoja, joissa käytettävät polttoaineet ovat tieliikennekäyttöön hyväksyttyjä. Rata-alueella ei tankata autoja, tankkaukseen on erikseen varattu paikka joka on suojattu polttoainevuotojen varalta. Ajoneuvoissa on äänenvaimennus. Hakijan mukaan toiminnasta ei aiheudu päästöjä vesistöön, maaperään eikä pohjaveteen. Toiminnasta ei aiheudu melua, jonka A-painotettu keskiäänitaso (LAeq) ylittäisi asuinkäyttöön tarkoitettujen asuntojen pihalla 45 dB.

Toiminta-aikoina kaikkien ratojen käyttö on valvottua ja toimihenkilöt estävät asiattomien pääsyn toiminta-alueelle. Rata-alueen läpi ei kulje kelkkareittiä tai hiihtolatuja. Jos alueelle ilmestyy eläimiä, toiminta keskeytetään kunnes eläimet on saatu häädettyä alueelta. Toiminta-alueelle kuljetaan luvanhakijan piha-alueen kautta.

1. **toiminnan sijainti ja ympäristö**

Toiminta-alue sijaitsee Portimon kylässä tilan Pikkuaho 52-18 alueella, osittain maalla ja osittain Portimo järven jäällä, noin 26 km Ranuan taajamasta pohjoiseen ja noin 53 kilometriä Rovaniemen keskustasta etelään. Lähin asutus (toiminnanharjoittajan omistama) on noin 150 metriä radasta, seuraavaksi lähimmät asuinrakennukset ovat noin 350 etäisyydellä. Rovaniemi – Ranua kantatie nro 78 sijaitsee lähimmillään noin 80 m radasta

Toiminta-alueen tuntumaan sijoittuu Simojoen natura-alue, noin 700 metrin etäisyydelle. Simojoki on hyväksytty naturaan Natura 2000 – verkostoon suojeluperusteena Fennoskandian luonnontilaiset jokireitit. Lisäksi suojeluperusteena on kaksi luontodirektiivin liitteen II lajeista. Toiminta-alueen läheisyydessä ei ole muita suojelualueita eikä toiminta sijoitu pohjavesialueelle.

1. **asian vireilletulo**

Lupahakemus on jätetty lupaviranomaiselle 29.11.2024. Asian vireilläolosta on kuulutettu 16.1. – 31.1.2025 Ranuan kunnan sähköisellä ilmoitustaululla os. keskustie 34 sekä kunnan verkkosivuilla. Lupahakemusta koskevat asiakirjat ovat kuulutusaikana olleet saatavilla keskustie 34 osoittesta.

**muistutukset ja mielipiteet**

Lupahakemuksesta ei ole jätetty muistutuksia tai esitetty mielipiteitä.

**lausunnot**

Lupahakemuksesta ei pyydetty erikseen lausuntoja.

1. **toimintaa koskevat muut luvat ja alueen kaavoitustilanne**

Ajoharjoittelurata ja kulku radalle ovat kokonaan kiinteistön 683-404-52-18 alueella. Kiinteistö on luvan hakijan hallussa. Vastaavalle toiminnalle on aiempia lupia. Toiminta sijoittuu Simojoen osayleiskaava alueelle, toiminta ei ole kaavan vastaista.

1. **päätös**

Ari Kuuselalle myönnetään maastoliikennelain 30 §:n mukainen lupa harjoittaa ajoharjoittelutoimintaa kiinteistön 683-404-52-18 maa- ja vesialueella Ranuan kunnan Portimon kylässä. Toimintaa tulee harjoittaa lupahakemuksen ja tässä päätöksessä annettujen lupamääräysten mukaisesti.

1. Tilan Pikkuaho 52-18 alueella saa harjoittaa lupahakemuksen ja seuraavien määräyksien mukaista, ohjattua ja valvottua ajoharjoittelua ja –koulutusta. Rata-alueen käyttö muunlaiseen häiritsevää melua aiheuttavaan toimintaan on kielletty.
2. Toiminnassa käytettävän kaluston tulee vastata tieliikenteeseen hyväksyttyjä äänenvaimentimella varustettuja ajoneuvoja.
3. Toimintaa saa harjoittaa polttomoottoriajoneuvoilla arkisin klo 10:00 – 16:00 ja viikonloppuisin klo 10-15 välisenä aikana. Pois lukien yleiset juhlapäivät.
4. Sallittu toiminta-aika vuosittain 1.1. -20.4. (lupa voimassa 31.12.2027 saakka)
5. Toiminnasta aiheutuvan melun A-painotettu keskiäänitaso ei saa ylittää asuinkäyttöön tarkoitettujen rakennusten piha-alueella 55 dB ja loma-asumiseen käytettävien rakennusten piha-alueilla 45 dB.
6. Mikäli on syytä epäillä melurajojen ylittyvän on toiminnan aiheuttama melutaso varmistettava melumittauksin. Melumittauksen olosuhteen on kuvattava rata-alueen suurinta mahdollista melutasoa ja mittauksen tekijällä on oltava riittävä asiantuntemus mittauksen suorittamiseksi. Mittaustulosten perusteella lupaviranomainen voi antaa meluntorjuntaa koskevia lisämääräyksiä.
7. Luvan saajan on varmistuttava jään kantavuudesta ennen radan käyttöönottoa ja koko toiminnan ajan sekä huolehdittava myös muista toiminnan turvallisuuteen liittyvistä asioista, kuten alkusammutuskalustosta ja radan merkitsemisestä maa- ja vesialueella niin, että muutkin alueella liikkujat sen huomaavat. Radan sijainti on esitetty karttaliitteessä.
8. Jäälle aurattavat radat tulee sijoittaa niin, että ratojen turvalliseen ohittamiseen kävellen, hiihtäen tai moottorikelkalla on riittävästi tilaa.
9. Toiminta-alueelle johtava ajotie on oltava suljettavissa puomilla tai muulla esteellä niin, että asiattomien ajoneuvojen pääsy alueelle estyy. Radalle johtavalla tiellä tapahtuva harjoittelu on kielletty.
10. Toiminta alueella tulee järjestää siten, ettei ympäristön roskaantumista eikä vesistön tai maaperän pilaantumista tapahdu.
11. Jätehuolto on järjestettävä jätelain ja jätehuoltomääräysten mukaisesti.
12. Rata-alueella ei saa säilyttää ajoneuvoja, käyttää vuotavia ajoneuvoja, suorittaa ajoneuvojen tankkaus-, huolto- tai korjaustoimenpiteitä, eikä säilyttää polttonesteitä tai muita ympäristölle haitallisia tai vaarallisia aineita.
13. Ajokalusto tulee toimittaa radalle tankattuna. Mikäli poikkeustapauksessa joudutaan tekemään lisätankkausta, tulee maaperä suojata asianmukaisesti imeytysmatoilla tai valumakaukalolla.
14. Toiminta-alueella tulee olla riittävästi öljyntorjuntakalustoa (imeytysaineita, työkaluja ja välineitä), joka on oltava helposti saatavilla maa- tai vesialueelle mahdollisesti valuneiden aineiden talteen keräämiseksi. Valuneet aineet on välittömästi kerättävä talteen ja toimitettava asianmukaisen vastaanottoluvan omaavalle laitokselle.
15. Luvan saajan on viivytyksettä ilmoitettava pelastusviranomaiselle ja Rovaniemen kaupungin ympäristönsuojeluviranomaiselle alueella tapahtuneesta merkitykselli- sestä onnettomuudesta tai muusta poikkeuksellisesta tilanteesta. Samalla on ilmoitettava niistä toimenpiteistä, joihin on ryhdytty tilanteen korjaamiseksi.
16. Luvan saajan on pidettävä rata-alueen toiminnasta kirjaa, joka on toimitettava pyynnöstä kaupungin ympäristönsuojeluviranomaiselle. Kirjanpidosta on ilmettävä ainakin seuraavat asiat: käyttöajat (päivämäärät ja kellonajat), rataa käyttäneiden ajoneuvojen ja henkilöiden määrät, tiedot onnettomuuksista ja poikkeuksellisista tilanteista sekä toimintaan kohdistuneista valituksista.
17. **päätöksen perustelut**

**yleiset perustelut**

Maastoliikennelain 30 §:n mukaan kilpailu- ja harjoitustoimintaa koskevan luvan myöntämisen edellytyksenä on, että tapahtuma täyttää riittävät turvallisuuden vaatimukset ja ettei tapahtumasta aiheudu kohtuutonta haittaa luonnolle, muulle ympäristölle, asutukselle, yleiselle virkistyskäytölle, kalastukselle tai muulle yleiselle tai yksityiselle edulle. Luvan myöntämisen edellytyksenä on lisäksi, että toiminnalle on saatu vesi- ja maa-alueen omistajan tai haltijan kirjallinen lupa.

Ympäristönsuojeluviranomainen katsoo, että harjoitettaessa toimintaa lupa- hakemuksen ja tässä päätöksessä annettujen lupamääräysten mukaisesti, toiminta täyttää riittävät turvallisuuden vaatimukset eikä toiminnasta ennalta arvioiden uskota aiheutuvan maastoliikennelain tarkoittamaa kohtuutonta haittaa. Hakija omistaa vesi- ja maa-alueen jolla toimintaa harjoitetaan.

**turvallisuuden vaatimusten täyttyminen**

Lupahakemuksen mukainen toiminta on yleisten kulkuväylien ulkopuolella tapahtuvaa, valvottua ja ohjattua harjoittelua ja koulutusta sekä elämystoimintaa, josta ei aiheudu vaaraa yleiselle liikenneturvallisuudelle. Lupahakemuksen mukaisessa toiminnassa ei ole kyse yleisötapahtumasta eikä toiminnasta aiheudu erityistä turvallisuusriskiä rata-alueen ulkopuolella liikkuville virkistyskäyttäjille. Lupamääräyksissä toimijalle on asetettu ratojen sijoitteluun sekä rata-alueen sulkemiseen ja merkitsemiseen liittyviä velvoitteita.

**kohtuuttoman haitan aiheutuminen luonnolle tai muulle ympäristölle**

Lupahakemuksen mukainen toiminta tapahtuu talviaikana, osittain jääpeitteiselle vesialueelle aurattavilla radoilla. Maa-alueet ovat hakijan aktiivisen nurmiviljelyn piirissä. Toimintaan ei kuulu kiinteiden rakennusten tai rakenteiden rakentamista, ympäristölle vaarallisten aineiden käsittelyä, luonnolle tai ympäristölle haitallisia päästöjä tai muuta luontoa tai ympäristöä muuttavaa toimenpidettä, josta voisi olettaa aiheutuvan kohtuutonta haittaa.

**kohtuuttoman haitan aiheutuminen asutukselle**

Keskeisin lupahakemuksen mukaisesta toiminnasta asutukselle aiheutuva haitta on toiminnan melupäästöt. Valtioneuvosto on antanut melutason ohjearvoja koskevan päätöksen (993/1992), jonka mukaan melutaso asumiseen käytettävillä alueilla, altistuvassa kohteessa mitattuna, ei saa ylittää ulkona 55 dB:n päiväohjearvoa (klo 7:00 – 22:00) ja loma-asumiseen käytettävillä alueilla 45 dB:n päiväohjearvoa. Lupahakemuksen mukaisen toiminta-alueen sijaitessa asutuksen läheisyydessä, katsotaan perustelluksi asettaa toiminnalle em. ohjearvojen mukaiset melutason raja-arvot.

**kohtuuttoman haitan aiheutuminen yleiselle virkistyskäytölle tai kalastukselle**

Asiassa ei ole tullut esille, että aluetta käytettäisiin laajemmin virkistyskäyttöön. Lisäksi seudulla sijaitsee useita muita vesistöjä. Alueelle aurattavat erilliset radat tulee toteuttaa niin, että niiden turvalliseen ohittamiseen kävellen, hiihtäen tai moottorikelkalla on riittävästi tilaa, sekä mahdollisuus talvikalastukseen.

**kohtuuttoman haitan aiheutuminen muulle yksityiselle tai yleiselle edulle**

Asiassa ei ole tullut esille muuta sellaista yleistä tai yksityistä etua, johon toiminnalla olisi kohtuuttomia haittavaikutuksia.

**lupamääräysten yksityiskohtaiset perustelut**

Ratojen sijoittamista, käyttöä, toiminta-aikoja sekä melua koskevilla määräyksillä ehkäistään toiminnasta virkistyskäytölle, ympäristölle ja asutukselle mahdollisesti aiheutuvia haittoja (lupamääräykset 1-5)

Hakemuksen mukaan ja aikaisemman toiminnan perusteella voidaan olettaa, että melutaso asumiseen ja loma-asumiseen käytettävillä alueilla jää alle Valtioneuvoston asettamien ohjearvojen. Mikäli toiminnasta kuitenkin aiheutuu häiritsevää meluhaittaa, on luvan saajan ryhdyttävä toimiin meluhaitan ehkäisemiseksi ja pienentämiseksi. Tarvittaessa ympäristöviranomainen voi myös velvoittaa hakijan suorittamaan melumittauksia tai meluntorjuntatoimia (lupamääräys 6).

Lupamääräyksillä 7, 8 ja 9 korostetaan, että luvan saaja on vastuussa radan turvallisuudesta. Jään tulee olla ajoneuvojen harjoittelun kantavaa ja radalla tulee olla riittävät turvallisuusohjeet ja -välineet onnettomuuksien varalta.

Toiminnasta ei saa aiheutua maaperän tai vesistön pilaantumisvaaraa eikä alueen epäsiisteyttä (lupamääräys 10).

Jätehuoltoa koskeva yleinen määräys on annettu, jotta voidaan varmistua jätehuollon asianmukaisuudesta (lupamääräys 11).

Lupamääräyksillä 12–15 rajoitetaan ympäristölle haitallisten aineiden käsittelyä ja ohjeistetaan vahinkotilanteita tavoitteena ennaltaehkäistä vahinkotilanteista luonnolle ja ympäristölle mahdollisesti aiheutuvia haittoja.

Toiminnan tarkkailua koskevat määräys on annettu valvonnan selventämiseksi ja tehostamiseksi (lupamääräys 16). Valvontatietojen avulla voidaan arvioida toiminnan asianmukaisuutta sekä muiden lupamääräysten täyttymistä.

1. **luvan voimassaolo**

Tämä päätös on määräaikainen ja se on voimassa 31.12.2027 asti.

1. **sovelletut säännökset**

Maastoliikennelaki (1710/1995) 1, 30 ja 31 §

Ympäristönsuojelulaki (527/2014) 7, 16, 134 §

Jätelaki (646/2011) 72, 73, 74, 76 §

Valtioneuvoston päätös melutason ohjearvoista (993/1992)

Rovaniemen kaupungin hallintosääntö 9.12.2019 § 110

Ympäristölautakunnan 29.1.2025 § 15 hyväksymä taksa

Hallintolaki 434/2003

Hallintolainkäyttölaki 586/1996

**13. KÄSITTELYMAKSU JA SEN MÄÄRÄYTYMINEN**

Maastoliikennelain 30§ mukaisen luvan käsittelymaksu on 660 €.

Maksu määräytyy Rovaniemen kaupungin ympäristölautakunnan 29.1.2025

hyväksymän taksan mukaisesti.

**14. muutoksen haku**

Tähän päätökseen tyytymätön voi hakea muutosta hallintolain mukaan tekemällä oikaisuvaatimuksen Rovaniemen kaupungin ympäristölautakunnalle. Oikaisuvaatimus on tehtävä 30 päivän kuluessa päätöksen tiedoksisaannista. Oikaisuvaatimusohje liitteenä.

Oikaisua saa vaatia se, johon päätös on kohdistettu tai jonka oikeuteen, velvollisuuteen tai etuun päätös välittömästi vaikuttaa. Viranomainen saa lisäksi vaatia oikaisua, jos laissa niin säädetään tai jos muutoksenhakuoikeus on viranomaisen valvottavana olevan julkisen edun vuoksi tarpeen.

**15. päätöksen tiedoksiantaminen**

**päätös**

Ari Kuusela

**jäljennös päätöksestä, sähköisesti**

Ranuan kunta

Lapin elinkeino-, liikenne- ja ympäristökeskus - ympäristö- ja luonnonvarat

Lapin poliisilaitos

Karttaliite



